4. การประกอบธุรกิจของแต่ละสายผลิตภัณฑ์

ผลิตภัณฑ์ที่กลุ่มบริษัทเป็นผู้ผลิต ได้แก่

  • ยางมะตอย หรือ แอสฟัลต์ซีเมนต์ (Asphalt Cement) มีสัดส่วนมากกว่าร้อยละ 80
  ของยอดการขายในปี 2553 กลุ่มบริษัทกลั่นยางมะตอยจากน้ำมันดิบหนัก
  ซึ่งส่วนใหญ่นำมาจากประเทศแถบอเมริกาใต้และบริษัทสั่งซื้อยางมะตอยจากทั้งในและต่างประเทศ

  • ยางมะตอยน้ำ หรือ แอสฟัลต์อิมัลชัน (Asphalt Emulsion) เป็นการนำยางมะตอยน้ำ
  และสารเคมีมาผสมเป็นเนื้อเดียวกัน

  • ยางมะตอยชนิดคัตแบค (Cutback Asphalt)
  เป็นการนำยางมะตอยมาผสมกับสารละลายปิโตรเคมี (Petroleum Solvents)
  ให้เป็นเนื้อเดียวกัน ซึ่งจะเหมาะกับงานไพร์มโคท (Prime Coat)
  ปัจจุบันยางมะตอยชนิดนี้ไม่เป็นที่นิยมใช้เพราะต้นทุนสูงและไม่เป็นมิตรกับสภาพแวดล้อม

  • ยางมะตอยชนิดโพลิเมอร์โมดิฟายด์แอสฟัลต์ (Polymer Modified Asphalt Cement)
  เป็นยางมะตอยเกรดพิเศษซึ่งได้จากการผสมของสารประกอบ Polymer กับ
  ยางมะตอยให้เป็นเนื้อเดียวกัน ซึ่งจะทำให้มีคุณสมบัติที่ยืดหยุ่นมากกว่ายางมะตอยทั่วไป
  ด้วยคุณสมบัติที่ยืดหยุ่นดังกล่าวทำให้เมื่อนำมาใช้ทำผิวถนน ทำผิวทางวิ่งขึ้นลงสนามบินแล้ว
  ทำให้ถนนมีอายุการใช้งานที่ยาวนานกว่าเมื่อเปรียบเทียบกับการใช้ยางมะตอยธรรมดา

  • ยางมะตอยชนิดผสมสำเร็จ (Premix)
  เป็นผลิตภัณฑ์สำเร็จรูปผสมเสร็จบรรจุถุงขายและสามารถนำไปใช้งานได้ทันที
  ผลิตภัณฑ์นี้เป็นส่วนผสมระหว่างหินที่ผ่านการคัดขนาดกับแอสฟัลต์อิมัลชัน
  และสารตัวเติมที่มีคุณสมบัติพิเศษช่วยในการยึดเกาะ
  จึงทำให้เหมาะสำหรับนำไปใช้งานในการซ่อมแซมหลุม และถนนเล็ก ๆ

  • Tipco Joint Sealer และ Tipco Joint Primer
  เป็นยางมะตอยผสมมวลสารที่มีคุณสมบัติคงทนต่อสภาวะอากาศร้อนจัดและเย็นจัด
  มีความยืดหยุ่นตัวสูง สามารถเกาะติดรอยต่อคอนกรีตได้อย่างเหนียวแน่น
  ใช้หยอดรอยต่อระหว่างช่วงถนนคอนกรีตเพื่อทำหน้าที่ประสาน (seal) รอยต่อคอนกรีต

  • น้ำมันก๊าด (Kerosene) Naphtha Atmospheric Gas Oil (AGO) และ Vacuum Gas
  Oil (VGO) ได้มาจากขั้นตอนการกลั่นจากโรงกลั่นยางมะตอยที่ประเทศมาเลเซีย บริษัท
  ไทยบิทูเมน จำกัด เป็นผู้ขายให้ลูกค้าในภูมิภาคนี้

ผลิตภัณฑ์ที่กลุ่มบริษัทเป็นผู้จัดจำหน่าย

1.  ยางมะตอยแอสฟัลต์ซีเมนต์ บริษัทสั่งซื้อจากทั้งในและต่างประเทศ

2.  น้ำมันดีเซลหมุนเร็ว และน้ำมันเตา บริษัทสั่งซื้อจากโรงกลั่นน้ำมันและผู้ค้าน้ำมัน

  ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

(1) บัตรส่งเสริมการลงทุน

บริษัทและบริษัทย่อยได้รับการส่งเสริมการลงทุนจาก สำนักงานคณะกรรมการส่งเสริมการลงทุน
โดยได้รับการส่งเสริมการลงทุนในกิจการผลิตยางมะตอย ประเภท 6.21 การผลิตยางมะตอย
ซึ่งสาระสำคัญเกี่ยวกับสิทธิประโยชน์และเงื่อนไขของบัตรส่งเสริมการลงทุน มีรายละเอียดดังนี้

โรงงานที่ได้รับบัตรส่งเสริมการลงทุน

1.  โรงงานนครราชสีมา ได้รับบัตรส่งเสริมการลงทุนเลขที่ 1066/2543 กำลังการผลิต AE
    120,000 ตัน

2.  โรงงานพิษณุโลก ได้รับบัตรส่งเสริมการลงทุนเลขที่ 1313/2540 กำลังการผลิต AE
    250,000 ตัน Cutback 20,000 ตัน PMA 100,000 ตัน

3.  โรงงานสุราษฎร์ธานี ได้รับบัตรส่งเสริมการลงทุนเลขที่ 1272/อ./2541 กำลังการผลิต AE
    200,000 ตัน Cutback 20,000 ตัน AC 60/70 700,000 ตัน PMA 100,000 ตัน

สิทธิประโยชน์และเงื่อนไขที่สำคัญที่บริษัทได้รับตามบัตรส่งเสริมการลงทุน

1.  การยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี นับแต่วันที่ 13 สิงหาคม 2541

2.  การลดหย่อนภาษีเงินได้นิติบุคคลร้อยละ 50 ของอัตราปกติเป็นเวลา 5 ปี นับจากวันที่ 14
    สิงหาคม 2549

(2) สิทธิประโยชน์ทางภาษีสำหรับกิจการพาณิชย์นาวี

บริษัท บิทูเมน มารีน จำกัด ซึ่งเป็นบริษัทย่อย ได้รับสิทธิประโยชน์ทางด้านภาษีหัก ณ ที่จ่าย
ตามคำสั่งกรมสรรพากรที่ ป. 110/2545
เนื่องจากเป็นผู้ประกอบกิจการให้บริหารรับจัดการขนส่งสินค้าระหว่างประเทศโดยเรือเดินทะเลโดยหักภาษี
ณ ที่จ่ายสำหรับรายได้จากการให้เช่าเรือในอัตราร้อยละ 1 ของรายได้
นอกจากนั้นบริษัทย่อยดังกล่าวยังได้รับการยกเว้นภาษีเงินได้สำหรับรายได้จาการขนส่งสินค้าทางทะเลระหว่างประเทศตามประกาศอธิบดี
กรมสรรพากรเกี่ยวกับภาษีเงินได้ ฉบับที่ 72

นอกจากสิทธิประโยชน์ต่าง ๆ ข้างต้นที่บริษัทได้รับแล้ว บริษัทยังได้รับใบรับรองระบบงานต่าง ๆ
เกี่ยวกับ ผลกระทบต่อสิ่งแวดล้อม คุณภาพผลิตภัณฑ์

ข้อจำกัดในการประกอบธุรกิจ

เนื่องจากกลุ่มผลิตภัณฑ์ยางมะตอย ซึ่งเป็นผลิตภัณฑ์หลักของบริษัท
โดยส่วนใหญ่เป็นการจำหน่ายให้กลุ่มผู้รับเหมาซึ่งได้รับประมูลงานจากภาครัฐ
ดังนั้นผลิตภัณฑ์ของบริษัทจะต้องได้รับการรับรองมาตรฐานผลิตภัณฑ์ ดังนี้

1.  ผลิตภัณฑ์ของบริษัทต้องได้รับอนุญาตให้แสดงเครื่องหมายมาตรฐานผลิตภัณฑ์อุตสาหกรรม
    กระทรวงอุตสาหกรรม

2.  บริษัทต้องได้รับการรับรองระบบงานคุณภาพ มอก. 9001

วัตถุดิบและการจัดหาวัตถุดิบ

ยางมะตอยแอสฟัลต์ซีเมนต์
ซึ่งได้จากกระบวนการกลั่นน้ำมันดิบและกระบวนการกลั่นน้ำมันหล่อลื่นพื้นฐานบริษัทใช้ยางมะตอยแอสฟัลต์ซีเมนต์เป็นวัตถุดิบหลักในการผลิตยางมะตอยน้ำ
โพลิเมอร์โมดิฟายด์แอสฟัลต์ และยางมะตอยคัตแบค
ปัจจุบันบริษัทผลิตยางมะตอยแอสฟัลต์ซีเมนต์จากโรงกลั่นในประเทศมาเลเซียและสั่งซื้อจากแหล่งวัตถุดิบหลายๆ
แหล่งพร้อมๆ กันทั้งจากภายในประเทศและภายนอกประเทศ
ทั้งนี้เพื่อเป็นการลดภาระความเสี่ยงในด้านการพึ่งพิงแหล่งยางมะตอยจากแหล่งใดแหล่งหนึ่งเพียงแหล่งเดียว
ตลอดจนเพื่อการควบคุมต้นทุนวัตถุดิบในการผลิตของบริษัท

วัตถุดิบการผลิตอื่น

สารเคมีที่บริษัทใช้ในการผลิตยางมะตอยน้ำและโพลิเมอร์โมดิฟายด์แอสฟัลต์จะนำเข้าจากประเทศต่างๆ
ประมาณร้อยละ 55 โดยปัจจัยที่ใช้ในการพิจารณา คือ ราคาของสารเคมี
ส่วนที่เหลือประมาณร้อยละ 45 สั่งซื้อจากผู้ผลิตภายในประเทศโดยสารเคมีดังกล่าวแบ่งได้เป็น 2
ประเภท ได้แก่

  • Solvent เป็นสารเคมีที่ราคาจะแปรเปลี่ยนไปตามระดับราคาน้ำมัน
  สามารถสั่งซื้อจากผู้ผลิตภายในประเทศและไม่มีปัญหาเรื่องการขาดแคลนเนื่องจากเป็นวัตถุดิบที่หาซื้อได้ง่ายและมีผู้ผลิตหลายราย

  • Emulsifiers เป็นสารเคมีหลายประเภท สามารถสั่งซื้อทั้งจากผู้ผลิตต่างประเทศหลายราย
  โดยผ่านตัวแทนจำหน่ายหรือสั่งซื้อภายในประเทศ โดยระดับราคาที่ค่อนข้างคงที่

การดำเนินงาน:

ตลาดภายในประเทศ

ปริมาณความต้องการยางมะตอยของตลาดภายในประเทศขึ้นอยู่กับโครงการของภาครัฐเป็นสำคัญ
มาตรการกระตุ้นเศรษฐกิจของรัฐบาลไทยสำหรับปีงบประมาณ2553-2555 เช่น
โครงการถนนปลอดฝุ่น รวมถึงโครงการพัฒนาสาธารณูปโภคอื่นๆ
เป็นแรงผลักดันให้เกิดความต้องการในตลาดที่สูงขึ้นในปี 2553 และน่าจะคงความต่อเนื่องไปอีก 2
ปี ในปี 2553 ประเทศไทยมีความต้องการผลิตภัณฑ์ที่ผลิตจากยางมะตอยเป็นจำนวนทั้งสิ้น 780,000
ตัน เพื่อใช้กับงานก่อสร้างและงานบำรุงถนน โดยแบ่งเป็นแอสฟัลต์ซีเมนต์ จำนวน 600,000 ตัน
และอีก 120,000 ตัน เป็นแอสฟัลท์อิมัลชั่นและผลิตภัณฑ์อื่น ๆ อาทิ โพลิเมอร์โมดิฟายด์แอสฟัลต์
ยางมะตอยชนิดคัตแบค ยางมะตอยชนิดผสมสำเร็จ Joint Sealer และ Joint Primer
แม้ว่าในประเทศไทยจะมีผู้จัดจำหน่ายอยู่เพียงไม่กี่ราย
แต่งบประมาณอันจำกัดในการพัฒนาสาธารณูปโภคของภาครัฐที่จำกัดมากขึ้นก็ทำให้เกิดการแข่งขันสูงมากสำหรับตลาดภายในประเทศโดยเฉพาะอย่างยิ่งในช่วงเวลาที่มีความต้องการผลิตภัณฑ์ต่ำ

ในฐานะผู้นำด้านการผลิตยางมะตอย ทิปโก้แอสฟัลท์
ประสบความสำเร็จเป็นอย่างสูงในการสร้างความเชื่อมั่นให้กับลูกค้าอันเนื่องจากมาตรฐานการทำงานที่สูง
การบริการลูกค้าที่ยอดเยี่ยม รวมถึงการจัดส่งสินค้าให้ลูกค้าได้อย่างรวดเร็วและตรงเวลา
อีกทั้งบริษัทยังมีจุดแข็งอีกด้านหนึ่งคือ
การเข้าถึงเทคโนโลยีอันล้ำสมัยของบริษัทพันธมิตรจากประเทศฝรั่งเศสซึ่งเป็นบริษัทชั้นนำของโลกในด้านวัสดุและการสร้างถนนสิ่งเหล่านี้ทำให้
ทิปโก้แอสฟัลท์ มั่นใจเป็นอย่างยิ่งในการรักษาตำแหน่งผู้นำทางตลาดสำหรับผลิตภัณฑ์ยางมะตอย

นวัตกรรมใหม่ ๆ ในการสร้างสรรค์ผลิตภัณฑ์ยางมะตอยระดับพรีเมี่ยมและบริการใหม่ ๆ
ได้สร้างมูลค่าเพิ่มและคุณประโยชน์ให้กับลูกค้าและผู้ที่ใช้ผลิตภัณฑ์ของบริษัทอย่างมากมาย
ความสำเร็จด้านการวิจัยและพัฒนาเป็นที่ประจักษ์ในวงกว้างดังเห็นได้จากการที่หน่วยงานราชการต่าง
ๆ
ได้ให้การยอมรับและเลือกใช้ผลิตภัณฑ์ของบริษัทในการก่อสร้างและซ่อมบำรุงถนนอย่างต่อเนื่องตลอดเวลาหลายปีที่ผ่านมา
นอกจากนี้ความสำเร็จดังกล่าวยังได้รับการตอกย้ำอีกครั้งในปี 2533 นี้
เมื่อบริษัทได้ทำการเปิดตัวผลิตภัณฑ์ใหม่อย่าง เช่น การปูพื้นถนนด้วยเทคนิค Micro-Surfacing
ในโครงการต่าง ๆ ดังต่อไปนี้

  • สะพานภูมิพล (วงแหวนอุตสาหกรรม)

  • ทางหลวงพิเศษหมายเลข 7 และ 9 มุ่งหน้าสู่ท่าอากาศยานนานาชาติสุวรรณภูมิ

  • ทางพิเศษศรีรัชและทางพิเศษบูรพาวิถี

  • เทคนิค Colored Micro-Surfacing
  ได้ถูกนำมาใช้เพื่อบ่งบอกเลนฉุกเฉินบนทางหลวงหมายเลข 304

  จากจังหวัดปราจีนบุรีไปยังจังหวัดนครราชสีมา

บริษัทมีโรงงานผลิตและคลังเก็บยางมะตอยที่ตั้งอยู่ในจุดยุทธศาสตร์สำคัญ เช่นที่จังหวัดนครราชสีมา
พิษณุโลก และสุราษฏร์ธานี
เพื่อความพร้อมในการให้บริการอย่างทั่วถึงและรองรับความต้องการของลูกค้าในทุกภูมิภาค
การมีโรงงานที่กระจายไปตามภูมิภาคเช่นนี้ทำให้บริษัทสามารถส่งสินค้าให้กับประเทศเพื่อนบ้านได้อย่างสะดวกรวดเร็วด้วยรถขนส่งยางมะตอยของบริษัทมากกว่า
300 คันอีกด้วย การจัดการด้านโลจิสติกส์ที่เป็นเลิศมีส่วนสำคัญที่ทำให้ทิปโก้แอสฟัลท์
คงความเป็นผู้นำไว้ได้ในตลาดในประเทศ นอกจากนี้
บริษัทยังเป็นเจ้าของเรือขนส่งสินค้าระหว่างประเทศขนาดใหญ่ 5 ลำ
ที่มีบทบาทสำคัญในการส่งออกสินค้าไปยังตลาดต่างประเทศ
ตลอดจนสำหรับการนำเข้ายางมะตอยสู่ประเทศไทยด้วยเช่นกัน

บริษัทมีทีมพนักงานขายที่มีประสบการณ์ มีความชำนาญ รับผิดชอบดูแลลูกค้ามากกว่า 550 ราย
ครอบคลุมทุกภูมิภาคทั่วประเทศ ซึ่งพร้อมเข้าไปให้บริการการขาย
และแนะนำสินค้าแก่ลูกค้าได้อย่างทั่วถึงทุกพื้นที่ นอกจากนี้บริษัทมีทีมเทคนิคบริการ
ที่มีความชำนาญทางด้านงานทาง คอยช่วยเหลือแก้ไขปัญหาให้ลูกค้า ณ จุดที่ลูกค้าทำงาน
เพื่อให้การทำงานของลูกค้าเป็นไปอย่างมีประสิทธิภาพ ไม่ติดขัด
คอยให้คำปรึกษาและแนะนำวิธีการทำงานให้ทีมงานของลูกค้าเข้าใจ
และสามารถปฏิบัติงานได้อย่างถูกต้อง บริษัทได้นำวิธีการบริหารลูกค้าสัมพันธ์ (Customer
Relation Management)
มาใช้ศึกษาเพื่อให้ทราบถึงความต้องการของลูกค้าแต่ละกลุ่มได้อย่างถูกต้อง
และนำมาวางแผนการขายและโปรแกรมการให้บริการที่ตรงต่อความต้องการของลูกค้าแต่ละกลุ่มอย่างแท้จริง
ในการที่จะเสริมสร้างความสัมพันธ์ที่ดีกับลูกค้าเพื่อให้บรรลุผลสำเร็จตามที่ต้องการร่วมกัน

ตลาดต่างประเทศ

ปี 2553 เป็นปีที่บริษัทประสบความสำเร็จอย่างงดงามจากยอดขายผลิตภัณฑ์ในตลาดต่างประเทศ
โดยมีการเพิ่มกำลังการผลิตถึงร้อยละ 90 ของโรงกลั่นยางมะตอย
อีกทั้งความต้องการยางมะตอยในตลาดต่างประเทศจำนวนมากก็เป็นตัวกระตุ้นยอดขายโดยเฉพาะอย่างยิ่งในช่วงครึ่งแรกของปี
ทำให้มียอดขายเพิ่มขึ้นจากปี 2552 ถึงร้อยละ 63

โรงกลั่นในประเทศมาเลเซียเป็นฐานการผลิตหลักเพื่อส่งออกและเป็นหัวใจของภาคการส่งออกของบริษัทในขณะที่สินค้าจากแหล่งผลิตอื่นจากประเทศไทยและเกาหลีใต้เสริมอุปทานของยางมะตอยในส่วนที่เหลือ

ประเทศจีนยังคงเป็นตลาดส่งออกที่มียอดจำหน่ายสูงสุดโดยมีมูลค่าเพิ่มขึ้นจากปี 2552 ถึง 1 เท่าตัว
และคิดเป็นร้อยละ 30 ของปริมาณยอดขายส่งออกทั้งหมด ปี 2553
เป็นอีกปีหนึ่งที่ความต้องการสินค้าในตลาดประเทศจีนสูงขึ้นมาก
ทั้งเพื่อภาคการผลิตในประเทศและเพื่อการนำเข้า
ด้วยการสนับสนุนด้านการผลิตจากโรงกลั่นยางมะตอยของบริษัท
บริษัทจึงพร้อมรุดหน้าทำสัญญาเพื่อป้อนสินค้าให้กับลูกค้าในประเทศจีนในระยะยาวได้อย่างมั่นใจ

ประเทศอินโดนีเซียเป็นตลาดส่งออกที่ใหญ่ที่สุดเป็นอันดับสองของบริษัท
โดยมียอดการส่งออกเพิ่มขึ้นถึงร้อยละ 90 ในปีที่ผ่านมา แต่อย่างไรก็ดี
ความต้องการยางมะตอยในประเทศอินโดนีเซียได้ปรับตัวลดลงราวร้อยละ 20-25
อันเป็นผลมาจากสภาวะฝนตกหนักและการเบิกจ่ายงบประมาณอันล่าช้าเนื่องจากมีการเลือกตั้งในระดับภูมิภาค
แม้ว่าตลาดในประเทศอินโดนีเซียจะประสบกับภาวะดังกล่าวแต่ส่วนแบ่งการตลาดของทิปโก้แอสฟัลท์ในตลาดนี้ก็เติบโตขึ้น
เนื่องจากความสัมพันธ์อันดีกับบริษัทพันธมิตรในประเทศอินโดนีเซียซึ่งเป็นผู้ประกอบการน้ำมันรายใหญ่
ประกอบกับกำลังการผลิตสินค้ายางมะตอยที่โรงกลั่นของลูกค้าเองนั้นลดลงอย่างมาก
จึงได้หันมาพึ่งการสั่งสินค้าจากโรงกลั่นยางมะตอยของบริษัทในประเทศมาเลเซียซึ่งอยู่ไม่ไกลกันมากนัก

ประเทศเวียดนามก็เป็นอีกหนึ่งตลาดที่สำคัญของทิปโก้แอสฟัลท์และเป็นตลาดที่มีการแข่งขันสูงมาก
โดยมีคู่แข่งจากประเทศจีน ไต้หวัน และเกาหลี เป็นหลัก แม้ว่าจะมีการแข่งขันกันอย่างเข้มข้น
ทิปโก้แอสฟัลท์ ก็สามารถเพิ่มยอดขายในประเทศเวียดนามได้ถึงร้อยละ 25
สำหรับในตลาดออสเตรเลียนั้น บริษัท Colas S.A.
ซึ่งเป็นผู้ถือหุ้นรายใหญ่ของบริษัทได้ช่วยปูทางให้สามารถเจาะตลาดสำคัญนี้ได้เป็นผลสำเร็จในปี
2553 นี้เอง ยอดขายของบริษัทในตลาดนี้เพิ่มขึ้นกว่าร้อยละ 50
โดยยางมะตอยที่นำเข้าประเทศออสเตรเลียล้วนเป็นยางมะตอยที่ผลิตในประเทศไทยผ่านทางเรือขนส่งยางมะตอย
TASCO AMATA ซึ่งเป็นเรือที่ใหญ่ที่สุดของบริษัท
เรือลำนี้ได้ถูกใช้งานอย่างต่อเนื่องเกือบตลอดช่วงครึ่งปีหลังสำหรับการขนส่งยางมะตอยเข้าสู่ตลาดออสเตรเลียโดยเฉพาะ

นอกจากนี้แล้วบริษัทก็ยังมีตลาดในประเทศอินเดีย บังกลาเทศ
ฟิจิและประเทศเพื่อนบ้านอย่างกัมพูชาที่บริษัทมีบริษัทย่อยคอยสนับสนุนอย่างเข้มแข็ง
นอกจากผลิตภัณฑ์ยางมะตอยแล้วผลิตภัณฑ์ที่ผลิตจากน้ำมันก๊าด เช่น Naptha, AGO, และ VGO
ยังมียอดจำหน่ายเพิ่มขึ้นเท่าตัวอีกด้วย

การจัดหาน้ำมันดิบ

ในปี 2553 บริษัทสามารถจัดหาน้ำมันดิบได้ถึง 5 ล้านบาร์เรล หรือเพิ่มขึ้นร้อยละ 20 จากปีก่อน
เมื่อนำมารวมกับจำนวนที่หาได้ในช่วงปลายปี 2552 ทำให้บริษัทสามารถจัดหาน้ำมันดิบได้ประมาณ
6.14 ล้านบาร์เรลในปี 2553 คิดเป็นปริมาณเพิ่มขึ้นถึงร้อยละ 90 เมื่อเทียบกับปีก่อนหน้า
ความสำเร็จอันงดงามอีกอย่างหนึ่งของบริษัทในปี 2553 ก็คือการจัดหาแหล่งน้ำมันดิบได้เพิ่มอีกถึง 6
แห่ง เมื่อเทียบกับแหล่งน้ำมันดิบที่สามารถหาได้ 4 แห่งในปี 2552 และ 2 แห่งในปี 2551 และ 1
แห่งในปี 2550
สิ่งนี้ทำให้บริษัทมีความยืดหยุ่นในการจัดหาน้ำมันดิบมากขึ้นและยังคงแสวงหาแหล่งน้ำมันดิบเพิ่มเติม
ทั้งนี้ได้ทำการซื้อน้ำมันดิบจากผู้ผลิตรายใหม่ 2 รายจากอเมริกาใต้และจากผู้ค้าอื่นๆ
อีกหลายรายด้วยเช่นกัน

โรงกลั่นยางมะตอยในประเทศมาเลเซีย

ทิปโก้แอสฟัลท์ มีฐานโรงกลั่นยางมะตอยอยู่ที่เมือง Kemaman
ในประเทศมาเลเซียซึ่งดำเนินการโดยบริษัทย่อยชื่อ Kemaman Bitumen Company Sdn. Bhd.
โรงกลั่นแห่งนี้ตั้งอยู่บนพื้นที่ 26 เฮคเตอร์ ในเขตอุตสาหกรรม Telok Kalang
มีกำลังการกลั่นน้ำมันดิบ 25,000 บาร์เรลต่อวันหรือประมาณ 9 ล้านบาร์เรลต่อปี
กำลังการผลิตขนาดนี้สามารถผลิตยางมะตอยได้ถึงปีละ 1 ล้านตัน

โรงกลั่นยางมะตอยนี้เป็นหนึ่งในหน่วยธุรกิจที่ทิปโก้แอสฟัลท์ลงทุนมากที่สุดเพื่อที่บริษัทจะได้บรรลุเป้าหมายในการผลิตและจำหน่ายยางมะตอยให้ได้
2 ล้านตันในปี 2558
และโรงกลั่นยางมะตอยแห่งนี้ยังมีส่วนที่สำคัญที่ทำให้ทิปโก้แอสฟัลท์ประสบความสำเร็จอย่างงดงามในปี
2553 จากการสร้างผลผลิตได้สูงขึ้นกว่าปีที่ผ่านมาถึงร้อยละ 90
อันเป็นผลมาจากโรงกลั่นยางมะตอยเองมีเสถียรภาพมากขึ้นและมีประมาณน้ำมันดิบมากขึ้น
จากความสำเร็จดังกล่าวทำให้สามารถลงทุนใน CAPEX และการพัฒนาบุคลากรได้มากขึ้น ในปี
2553 โรงกลั่นสามารถกลั่นน้ำมันดิบได้ประมาณ 6.14 ล้านบาร์เรล(ประมาณ 941,000 ตัน)
คิดเป็นร้อยละ 68 ของความสามารถในการกลั่นทั้งหมด
และโรงกลั่นสร้างรายได้จากผลิตภัณฑ์ยางมะตอยและผลิตภัณฑ์ที่ไม่ใช่ยางมะตอยประมาณ 15,000
ล้านบาทในปี 2553 หรือคิดเป็นร้อยละ 60
ของรายได้รวมของบริษัทบริษัทได้วางแผนเพิ่มกำลังการกลั่นสำหรับปี 2554-2555 ให้เพิ่มขึ้นจาก
25,000 บาร์เรลต่อวัน เป็น 28,000
บาร์เรลต่อวันและมีแผนการในการขยายและลดต้นทุนในการกลั่น พัฒนาถังเก็บสำรอง
รวมถึงการปรับปรุงคุณภาพผลิตภัณฑ์อีกด้วย

ธุรกิจเรือ

การขนส่งยางมะตอยทางเรือเป็นอีกหนึ่งองค์ประกอบที่สำคัญที่ช่วยส่งเสริมธุรกิจหลักและห่วงโซ่อุปทานของบริษัท
ทิปโก้แอสฟัลท์มีเรือบรรทุกยางมะตอยในขนาดต่างๆ กันจำนวน 5 ลำ มีระวางบรรทุกรวมทั้งสิ้น
16,600 ตัน ทีมงานของบริษัทปฏิบัติตามระบบจัดการคุณภาพอย่างเข้มงวดและมุ่งมั่นที่จะบรรลุ
“ดัชนีวัดความสำเร็จ” หรือ KPI ตามแนวทาง TMSA (Tanker Management and Self
Assessment)

บริษัทสามารถใช้ประโยชน์สูงสุดจากเรือทุกลำในการตอบสนองการขยายตัวของธุรกิจ
ซึ่งปกติแล้วเรือของบริษัทจะทำธุรกิจอยู่ในย่านเอเชียแปซิฟิกเรื่อยไปจนถึงมหาสมุทรอินเดียเป็นส่วนใหญ่
นอกจากบริษัทจะมีเรือเป็นของตัวเองแล้วการเช่าเรือจากผู้ให้บริการอื่นๆ
ก็ช่วยส่งเสริมการขยายตัวธุรกิจให้มากขึ้นอีกด้วย
และในช่วงสองปีที่ผ่านมาบริษัทได้มีการเช่าเรือมากขึ้นเพื่อนำทางไปสู่การบรรลุวิสัยทัศน์ในปี 2558
ในขณะนี้อัตราส่วนของการใช้เรือของบริษัทกับการเช่าเรืออยู่ที่ 5:4
และบริษัทมีแนวคิดในการเพิ่มเรือของบริษัทภายในเวลา 3
ปีจากนี้ไปเพื่อลดการพึ่งพาการเช่าเรือจากข้างนอก
โดยเรือที่จะซื้อใหม่จะเป็นทั้งเรือที่ใช้งานแล้วแต่ยังมีคุณภาพดีกับเรือที่สร้างขึ้นใหม่จากอู่ต่อเรือในประเทศญี่ปุ่นและเกาหลีใต้

สายการผลิต

การดำเนินงานด้านการผลิตของบริษัทได้รับการตรวจสอบเพื่อทำการปรับปรุงมาตรฐานและเพิ่มประสิทธิภาพในการทำงานอยู่ตลอดเวลา
และเพื่อการบรรลุวัตถุประสงค์ดังกล่าว บริษัทได้นำโปรแกรม “กิจกรรมกลุ่มควบคุมคุณภาพ” หรือ
QCC ไปเริ่มใช้ที่โรงงานนครราชสีมาและระยอง โดยจุดประสงค์ของโปรแกรม QCC
คือการฝึกให้พนักงานระดับหัวหน้างานให้มีความเข้าใจกระบวนการแก้ไขปัญหาได้ดีขึ้น
ซึ่งจะทำให้พนักงานเหล่านั้นมีความสามารถในการรับมือกับปัญหาต่าง ๆ
และหาทางแก้ไขปัญหาได้อย่างมีประสิทธิภาพมากขึ้น
ในขณะเดียวกันก็มีทัศนคติในการหาหนทางในการปรับปรุงคุณภาพอยู่ตลอดเวลา
ซึ่งตลอดเวลาบริษัทก็ได้รับคำชื่นชมจากหน่วยงานราชการและองค์กรอุตสาหกรรมต่าง ๆ เป็นอย่างดี

ในปี 2552 โรงงานนครราชสีมาเป็นโรงงานแห่งแรกที่ได้รับประกาศนียบัตร
สำหรับบริษัทที่มีความรับผิดชอบต่อสังคมในระดับชาติหรือ รางวัล
“ประกาศนียบัตรการปฏิบัติตามมาตรฐานความรับผิดชอบของผู้ประกอบการอุตสาหกรรมต่อสังคม
(CSR-DIW)” ซึ่งริเริ่มโดยกรมโรงงานอุตสาหกรรม เพื่อส่งเสริมให้บริษัทต่างๆ
ที่มีโรงงานผลิตหันมาให้ความสำคัญกับการเติบโตอย่างยั่งยืน
มีความรับผิดชอบต่อผู้ถือหุ้นและชุมชนที่โรงงานตั้งอยู่ นอกจากนี้ CSR-DIW
ยังเป็นขั้นตอนเริ่มต้นที่สำคัญในการขอรับการรับรองมาตรฐาน ISO 26000
ด้านความรับผิดชอบต่อสังคมต่อไป

ปี 2553 นับว่าเป็นปีแห่งความสำเร็จอย่างแท้จริงเนื่องจากเป็นปีที่โรงงานทุกแห่งของบริษัท
ไม่ว่าจะเป็นในภาคกลางภาคเหนือ และภาคใต้ ล้วนได้รับรางวัลเกียรติยศนี้แล้วอย่างครบถ้วน
จากความร่วมมืออย่างต่อเนื่องกับ Colas S.A. ซึ่งเป็นผู้ถือหุ้นรายใหญ่ของเรา
บริษัทมีความมุ่งมั่นในการดำเนินธุรกิจให้สอดคล้องกับมาตรการการลดคาร์บอนและนโยบายความรับผิดชอบต่อสังคมเพื่อการรักษาสิ่งแวดล้อมและการเป็นผู้ประกอบการที่มีความรับผิดชอบต่อสังคมอย่างแท้จริง

ในการวางแผนรองรับความต้องการยางมะตอยที่เพิ่มขึ้นในปี 2553
อันเป็นผลสืบเนื่องมาจากนโยบายกระตุ้นเศรษฐกิจของรัฐบาล
ฝ่ายโลจิสติกส์ได้คาดการณ์ถึงความต้องการรถบรรทุกยางมะตอยที่เพิ่มขึ้น
และได้ทำการจัดหารถขนส่งสำรองจากแหล่งภายนอกเพื่อทำการขนส่งยางมะตอยแอสฟัลต์ซีเมนต์ระหว่างโรงงาน
เช่น
ระหว่างคลังจ่ายยางมะตอยที่โรงงานพระประแดงและโรงกลั่นในเขตจังหวัดระยองและชลบุรีเพื่อส่งไปที่โรงงานผลิตแต่ละแห่ง
ทำให้รถขนส่งของบริษัทจำนวน 300
คันมีความคล่องตัวและทำให้บริษัทมีความได้เปรียบสูงในช่วงที่ตลาดภายในประเทศมีความต้องการยางมะตอยสูง
การวางแผนการขนส่งอย่างรอบคอบทำให้ทีมฝ่ายขายสามารถสร้างชื่อเสียงให้กับบริษัทในด้านการเป็นผู้ให้บริการที่มีความน่าเชื่อถือและช่วยเพิ่มส่วนแบ่งทางการตลาดอีกด้วย

โรงงานผลิต คลังน้ำมัน และคลังยางมะตอย:

[]